Seun beeld vandalisme by busskuilings uit | Netwerk24
Deur Jackie Kruger 03 Augustus 2018 07:50
Vandalisme by busskuilings van Go George het nie die oplettende oog van 'n outistiese seun met 'n voorliefde vir dié busse ontgaan nie.
Divann Goliath (12) wys sy jongste busskuiling aan James Robb, bestuurder van Go George.
Divann Goliath (12), 'n leerling van die Carpe Diem-skool op George, maak voortdurend busse en stoptekens uit karton, hy teken paaie en bou busskuilings by sy ouerhuis in die woonbuurt Rosedale.
Nadat personeellede van Go George van Divann se liefde vir busse te hore gekom het, het hulle hom met 'n gelukspakkie verras.
Hy gaan kuier nou ook kort-kort by Go George se kantoor en ry met die busse wanneer hy kan.
Omdat hy 'n kampvegter vir die busdiens is, is Divann baie ontsteld oor busskuilings en busse wat verniel en met klippe stukkend gegooi word, sê die George-munisipaliteit in 'n verklaring.
Divann se jongste busskuiling wat hy self gemaak het, het ook 'n gebreekte paneel – presies soos wat die meeste skuilings in sy buurt daar uitsien. Dié skuiling het hy onlangs spesiaal vir James Robb, bestuurder van Go George, kom wys.
Die diens doen 'n beroep op die publiek om vandalisme te stop deur dit aan te meld by Go George se inbel-kantoor by 0800 044 044 (daagliks van 05:00 tot 21:30), of per e-pos na info@gogeorge.org.za, of met 'n boodskap op Go George se Facebook-blad.